C朗做後備 艾納斯靠拿樸迪補時入波絕殺
2024年04月06日 09:01
東網電視
更多新聞短片
拿樸迪頂入全場唯一入球。
周六(6日)凌晨沙特阿拉伯聯賽,艾納斯玩輪休,正選陣容收起C朗、沙迪奧文尼、波索域、阿歷士迪尼斯等球星,結果幾乎出事,要踢到補時先至憑中堅拿樸迪頂入角球,作客險勝達馬克1比0,取得聯賽4連勝。
艾納斯剛於周中踢完聯賽,加上將於下周二(9日)凌晨超級盃對希拉爾,所以教練路斯易卡斯度今仗畀大部份主力休息,11人正選陣容有9人係本土球員,僅門將奧斯賓拿、中堅拿樸迪係外援,導致上半場佔唔到優勢。
換邊之後,路斯易卡斯度始終要換入球星救亡,包括C朗66分鐘後備上陣,呢位葡萄牙國腳果然發揮作用,曾經作出妙傳,可惜隊友加列比攻門中楣彈出。
戰至補時,眼見艾納斯即將失分之際,波索域開出角球,由拿樸迪頂入以1比0絕殺對手。由於榜首希拉爾都贏波,第2位艾納斯仍然落後對方12分,餘下7場聯賽想反超前奪冠軍,機會非常渺茫。